ევა კესიდი
ევა მერი კესიდი (ინგლ. Eva Marie Cassidy; დ. 2 თებერვალი, 1963, ვაშინგტონი, აშშ ― გ. 2 ნოემბერი, 1996, ბოუი, მერილენდი, აშშ) — ამერიკელი ვოკალისტი, რომელიც ბრიტანულმა გაზეთმა „The Guardian“ „მისი თაობის უდიადესი ხმის პატრონად” შერაცხა. მისი მრავალფეროვანი რეპერტუარი ჯაზისაგან, ბლუზისაგან, ფოლკისაგან, გოსპელისაგან და პოპისაგან შედგებოდა. ევას მის მშობლიურ ქალაქ ვაშინგტონი, აშშ-ის გარეთ თითქმის არავინ იცნობდა, როდესაც ის 1996 წელს მელანომით გარდაიცვალა. თუმცა, მისი გარდაცვალების შემდეგ გამოცემული სიმღერათა კრებულების გაყიდვის რაოდენობამ ოთხ მილიონს გადააჭარბა, ხოლო 2001 წლის დასაწყისში გამოცემულმა ალბომმა Songbird ინგლისის ალბომთა რეიტინგში პირველ ადგილს მიაღწია.